Det var langtfra et glansbillede, Helle Thorning-Schmidt (S) tegnede af det land, hvor hun lige var blevet statsminister, da hun 4. oktober 2011 talte ved Folketingets åbning.

Regeringen tiltrådte på et vanskeligt tidspunkt, hvor virksomheder havde mistet titusindvis af job, familier tøvede med at bruge penge, fordi de var utrygge ved fremtiden, og de unge havde svært ved at finde arbejde, lød det fra den nytiltrådte statsminister, som i den grad har sat sit politiske liv ind på den økonomiske politik.

»Vores første store opgave er at lede Danmark ansvarligt ud af krisen«, lød det videre fra Thorning, der siden har gentaget budskabet igen og igen – indtil for godt to uger siden.